

**Združenie sudcov Slovenska**

**VYHLÁSENIE**

Združenie sudcov Slovenska (ďalej len „ZSS“), napriek zmene vnútroštátnej právnej úpravy, ktorá s účinnosťou od 1. januára 2025 vypustila dovtedy zákonom výslovne uloženú povinnosť sudcu zdržať sa verejného vyslovovania svojho názoru o veciach prejednávaných súdmi, ktoré nie sú právoplatne skončené, stále zdieľa a presadzuje medzinárodne uznané štandardy, ktoré vyžadujú, aby sudcovia pri uplatňovaní slobody prejavu mali na pamäti svoju špecifickú zodpovednosť a povinnosti v spoločnosti a boli zdržanliví pri vyjadrovaní svojich názorov a stanovísk za akýchkoľvek okolností, keď by ich vyjadrenie mohlo v očiach rozumného pozorovateľa ohroziť ich nezávislosť alebo nestrannosť, dôstojnosť ich funkcie alebo ohroziť autoritu súdnictva.

Napriek určitej expresii hranice slobody prejavu sudcu podľa ZSS nijak neprekračuje verejné vyjadrenie podpredsedníčky Súdnej rady Slovenskej republiky (ďalej len „súdna rada“) z 10. februára 2025 smerujúce výlučne voči postupu bývalého Úradu špeciálnej prokuratúry Generálnej prokuratúry Slovenskej republiky[[1]](#footnote-1) bez toho, aby akokoľvek komentovala doposiaľ neprávoplatné rozhodnutie Špecializovaného trestného súdu vo veci verejne známej ako „Víchrica“. Z tohto pohľadu považuje ZSS vyhlásenie tímu ZOJ, zverejnené 11. februára 2025, za fakticky prinajmenšom nepresné a jeho požiadavku na odvolanie podpredsedníčky súdnej rady a vyvodenie disciplinárnej zodpovednosti za vecne neopodstatnené.

Bratislava, 12. februára 2025

JUDr. Martin Vladik

v.r.

viceprezident Združenia sudcov Slovenska

1. [sudnarada.gov.sk/data/att/374/18065.b976d5.html#story1-5](https://www.sudnarada.gov.sk/data/att/374/18065.b976d5.html#story1-5) [↑](#footnote-ref-1)